text: Kun få solstråler slipper gennem weekendens skyer
  04 november 2017 kl. 08.18
  Weekendvejret bliver præget af en hel del skyer, mens solen kun i korte perioder trænger gennem skylaget.
  Dagtemperaturen vil hele weekenden ligge på mellem 10 og 12 grader. Og vi får både sol og regn.
  - Lørdagen vil starte med skyer og regn i den vestlige del af landet, mens det mod øst bliver tørt med lidt sol. Det bliver byttet rundt søndag, hvor man mod vest vil få solen at se, og hvor man mod øst vil få lidt regn, siger Anja Bodholdt, meteorolog ved Danmarks Meteorologiske Institut (DMI) til Ritzau.
  Weekendens vind bliver svag til jævn fra vest og sydvest.
  Temperaturen kommer ikke til at falde synderligt i nattetimerne. Natten til søndag omkring 7-10 grader, mens natten til mandag bliver det lidt koldere med 3-8 grader, siger Anja Bodholdt.
  Netop overståede oktober bød ikke på mange solskinstimer. Faktisk var der så få, at måneden på et tidspunkt så ud til at ville blive den solfattigste i 16 år, skriver DMI på sin hjemmeside. To fine dage til sidst gjorde dog, at oktober endte med at være ganske solrig.
  